ODGOVORI NA PITANJA

vezana uz Poziv na dostavu projektnih prijedloga

*UP.01.2.0.04 „Pronađi me!“ – provedba aktivnosti dosega i obrazovanja neaktivnih mladih osoba u NEET statusu*

*Pitanja pristigla na esf.info@mrms.hr od 25.7. do 30.7.2020.*

U interesu jednakog postupanja prema svim prijaviteljima, Ministarstvo rada, mirovinskoga sustava, obitelji i socijalne politike u okviru ovog dokumenta, a čija je svrha pojasniti uvjete

natječajne dokumentacije, daje mišljenje o prihvatljivosti određenog prijavitelja,

projekta ili aktivnosti u okviru dostupnih informacija iz pitanja dostavljenih od strane

potencijalnih prijavitelja.

|  |  |  |
| --- | --- | --- |
| RB. | PITANJE | ODGOVOR |
|  | Zanima nas dokumentacija vezana uz plaće, što se točno i kada šalje kako bi se odredila standardna veličina. Na info radionici je rečeno da se šalje 12 platnih lista s pripadajućom dokumentacijom, no dalje u uputama kako poslati projektni prijedlog to se više ne spominje. U kojem trenutku treba dostaviti dokumentaciju i što podrazumijeva dodatnu dokumentaciju, JOPPD obrazac ili nešto drugo? | Za potrebe ugovaranja standardnih veličina jediničnih troškova prijavitelj će biti zatražen da dostavi platne liste za svih 12 mjeseci referentnog razdoblja neovisno o tome ulaze li one u izračun godišnjeg bruto 2 iznosa troškova plaće. Navedena dokumentacija se dostavlja prilikom provjere prihvatljivosti izdataka u kojoj će Posredničko tijelo razine 2 od Prijavitelja pisanim putem zatražiti dostavu potrebne dokumentacije. Ako prijavitelj/partner ne može izračunati godišnji bruto iznos troškova plaće u referentnom razdoblju jer planira novo zapošljavanje, potrebno je dostaviti cjelokupnu dokumentaciju iz koje je vidljivo da se izračun temelji na prosjeku stvarnih troškova plaća radnika sličnih kvalifikacija i opisa poslova. |
| 2. | Udruga je svojim statutom uredila kako neće koristiti pečat u svom poslovanju, u skladu s dopunama Zakona o udrugama iz 2017. godine (NN 70/17). Budući da se prijavnom obrascu A prilaže potpisana i pečatirana Izjava prijavitelja o istinitosti svih podataka navedenih u prijavnom paketu, zanima nas može li se Izjava prijavitelja o istinitosti svih podataka navedenih u prijavnom paketu ovjeriti samo potpisom osobe ovlaštene za zastupanje. | Ukoliko udruga nije statutom predvidjela korištenje pečata u svom poslovanju, navedenu Izjavu nije potrebno pečatirati.  |
| 3. | Molimo odgovor na pitanje vezano za prihvatljivost partnera. Dakle, prema točki 2.2.2. UzP, “prihvatljivi partneri” navedeno je da su prihvatljive i javne ustanove ili trgovačka društva koja sukladno Zakonu o regionalnom razvoju obavljaju poslove regionalnih koordinatora odnosno lokalne razvojne agencije ili lokalne akcijske grupe (…). U našem konkretnom slučaju, naša razvojna agencija (d.o.o.) do 2018. obavljala je poslove poticanja regionalnog razvoja te je imala status regionalnog koordinatora. Promjenom Zakona, osnovana je javna ustanova koja je od 2018. akreditirana za status regionalnog koordinatora, dok je trgovačko društvo nastavilo djelovati I obavljati iste poslove, samo bez statusa regionalnog koordinatora. Molimo pojašnjenje, obzirom da iz točke 2.2.2. UzP nije najjasnije definirano, može li i trgovačko društvo, koje djeluje kao regionalna razvojna agencija, ali nema status regionalnog koordinatora, sudjelovati na projektu kao prihvatljiv partner. | Sukladno točki 2.2.2. Uputa za prijavitelje,partneri na projektu mogu, između ostalih, biti i javne ustanove ili trgovačka društva koja sukladno Zakonu o regionalnom razvoju (NN 147/14, 123/17, 118/18) obavljaju poslove regionalnih koordinatora, odnosno lokalne razvojne agencije ili lokalne akcijske grupe, a koje su upisane u Upisnik regionalnih koordinatora i lokalnih razvojnih agencija koji vodi Ministarstvo regionalnih razvoja i fondova Europske Unije. Dakle, ako ste lokalna razvojna agencija koja je upisana u Upisnik regionalnih koordinatora i lokalnih razvojnih agencija koji vodi Ministarstvo regionalnih razvoja i fondova Europske Unije, tada možete biti prihvatljiv partner na ovom Pozivu (pod uvjetom da ispunjavate i ostale propisane kriterije prihvatljivosti partnera navedenima u točki 2.2.2.). |
| 4. | U uputama za Prijavitelje poglavlje 2.2.2, prihvatljivi partneri čl. VI. " lokalne akcijske grupe, a koje su upisane u Upisnik regionalnih koordinatora i lokalnih razvojnih agencija koji vodi Ministarstvo regionalnih razvoja i fondova Europske Unije" ako mi možete pojasniti, u vezi Upisnika, da li se to odnosi i na Lokalne akcijske grupe? Pošto nisam nikad čula za postojanje takvog upisnika za LAG-ove. | Upisnik regionalnih koordinatora i lokalnih razvojnih agencija vodi Ministarstvo regionalnog razvoja i fondova Europske unije, koje u navedeni Upisnik upisuje regionalnog koordinatora, odnosno lokalnu razvojnu agenciju i/ili lokalnu akcijsku grupu. Zahtjevi za upis podnose se na temelju Pravilnika o Upisniku regionalnih koordinatora i lokalnih razvojnih agencija (NN 24/2018, 13/2019).Detaljnije informacije dostupne su na stranici <https://razvoj.gov.hr/upisnik-regionalnih-koordinatora-i-lokalnih-razvojnih-agencija/4007>. Također, napominjemo da je sukladno točki 2.2.2. UZP-a jedan od prihvatljivih partnera i udruga – osnovana i registrirana sukladno Zakonu o udrugama (NN 74/14, 70/17, 98/19) te se isto odnosi i na lokalnu akcijsku grupu (LAG), ukoliko je ista registrirana kao udruga, neovisno o upisu u Upisnik regionalnih koordinatora i lokalnih razvojnih agencija. |
| 5. | Ukoliko u projekt uključimo 10 osoba neet skupine, može li dio osoba završiti 2 verificirana programa (npr. polaganje vozačke dozvole i škola engleskog jezika), a dio osoba jedan program? Je li prihvatljiva kupnja opreme novo zaposlenim osobama na projektu i osobama uključenim u projekt (NEET skupina), kao što su laptopi i mobiteli. | Uključivanje pripadnika ciljane skupine u verificirane programe obrazovanja odraslih je obavezna aktivnost. Kako je navedeno u Uputama za prijavitelje, točka 4.1.1. vrijednosti mjerljivih ishoda A.1., A.2. i A.3. moraju biti istovjetne, što znači da pripadnik ciljane skupine mora biti uključen u aktivnosti koje će rezultirati sa sva tri mjerljiva ishoda za svakog sudionika (pripadnika ciljane skupine), dakle svaki sudionik mora sudjelovati u svim aktivnostima svakog obveznog mjerljivog ishoda.Dakle, važno je da je svaki sudionik (pripadnik ciljane skupine) uključen u neki verificirani program, no pored toga, Uputama za prijavitelje nije propisano ograničenje broja obrazovnih programa. Dakle, pripadnici ciljane skupine mogu sudjelovati i u više verificiranih programa obrazovanja.Napominjemo da se ishod *A.3. Broj pripadnika ciljane skupine uključenih u verificirane programe obrazovanja odraslih* odnosi na broj različitih osoba, a ne na broj različitih programa koje su završili u sklopu projekta. U skladu s Pravilnikom o prihvatljivosti izdataka u okviru Europskog socijalnog fonda (NN 149/1412, 14/1613, 74/1614) te sukladno uvjetima Poziva, kupnja opreme koja se koristi u svrhu upravljanja projektom, a ne izravno za provedbu projektnih aktivnosti i ostvarenje rezultata u pogledu ciljane osobe, nije prihvatljiv izdatak te navedeni trošak ne možete planirati u projektnom prijedlogu. Ostala spomenuta oprema prihvatljiva je pod uvjetom da je vezana izravno uz provedbu projektnih aktivnosti. |
| 6. | Pitanje koje postavljamo odnosi se na nadopunu od 22. 7. 2020. i slajd 6 u prezentaciji. Na slajdu se navodi da osobe u NEET statusu u aktivnostima između ostaloga ako žele sudjelovati u projektnim aktivnostima ne smiju biti u evidenciji HZZ-a u zadnja 4 mjeseca prije ulaska u projektne aktivnosti. Naime, u svom radu susrećemo se s beskućnicima u NEET statusu (jedna od skupina osoba koje su najudaljenije od tržišta rada). Problem je sljedeći, jedan dio mladih beskućnika koji ne rade, nisu u sustavu redovitog obrazovanja, nisu u sustavu obrazovanja odraslih te nemaju smještaj, moraju da bi ostvarili pravo na zajamčenu minimalnu naknadu (900,00 kn mjesečno) preko Centara za socijalnu skrb, biti prijavljeni na Hrvatski zavod za zapošljavanje, što ih u slučaju ovog poziva isključuje kao ciljanu skupinu. Molimo razmotrite navedene okolnosti i mogućnost uključivanja tih osoba u projektne aktivnosti. | Poziv „Pronađi me!“ usmjeren je na mlade neaktivne osobe u NEET statusu. NEET status odnosi se na osobe koje ne rade, nisu u sustavu redovitog obrazovanja te nisu u sustavu obrazovanja odraslih. No, unutar te skupine, ovaj Poziv usmjeren je ciljano na neaktivne osobe, dakle, one koje nemaju posao niti su registrirane u evidenciji nezaposlenih osoba Hrvatskog zavoda za zapošljavanje.Ovaj Poziv komplementaran je Preporuci Vijeća EU o uspostavi Garancije za mlade. Uspostavom Garancije za mlade nastoji se spriječiti ulazak mlade osobe u NEET status, odnosno nastoji se potaknuti uspostava takvog sustava podrške koji će omogućiti da sve osobe mlađe od 25 godina (odnosno, u RH mlađe od 30 godina) dobiju kvalitetnu ponudu za posao, nastavak obrazovanja, naukovanje ili pripravništvo u roku od četiri mjeseca od gubitka radnog mjesta ili prestanka formalnog obrazovanja. Mlade NEET osobe trebaju biti registrirane pri evidenciji Hrvatskog zavoda za zapošljavanje kako bi bile uključene u mjere Garancije za mlade.Osobe koje su 4 mjeseca prije uključivanja u projektne aktivnosti u okviru ovog Poziva bile u evidenciji nezaposlenih osoba pri Hrvatskom zavodu za zapošljavanje nisu ciljana skupina ovog Poziva. S takvim osobama HZZ je provodio svoje redovne aktivnosti, poput redovnih individualnih savjetovanja, upućivanja na posao, uključivanja u različite radionice (pisanje životopisa, itd.) te takve osobe aktivno traže posao. Dakle, mladim beskućnicima u NEET statusu, a koji su već prijavljeni u evidenciji nezaposlenih Hrvatskog zavoda za zapošljavanje, mogu se u okviru aktivnosti HZZ-a pružati usluge individualnih savjetovanja, grupnog informiranja, upućivanje u obrazovanje, itd., odnosno slične usluge koje su predviđene ovim Pozivom, te ih se uključivati u mjere Garancije za mlade (GZM), budući je preduvjet za uključivanje u mjere GZM registriranost u evidenciji nezaposlenih.Od 2014. godine, kao početne godine provedbe Garancije za mlade, do danas, Republika Hrvatska provodila je većinom mjere za registrirane nezaposlene NEET osobe, odnosno za one mlade koji se prijavljuju u evidenciju Hrvatskog zavoda za zapošljavanje. Ovim Pozivom žele se omogućiti intervencije usmjerene na aktivaciju mladih neaktivnih NEET osoba, s obzirom na potrebu podrške mladim osobama koje su najudaljenije od tržišta rada te potrebu snažnijeg angažmana u radu s mladim neregistriranim NEET osobama. Aktivnostima u okviru ovog Poziva, prvi puta se financiraju takve aktivnosti za mlade neaktivne NEET osobe u Hrvatskoj, a kako bi se kroz obuhvatniji pristup olakšao njihov ulazak na tržište rada te potaklo njihovo uključivanje u postojeće mjere koje se nude za mlade ili daljnje obrazovanje i osposobljavanje. |
| 7. | Mogu li polaznici pohađati verificirani program koji je u razvoju koji će naposljetku biti verificiran i za koji će polaznici dobiti certifikat?Može li se za taj program nabaviti oprema? | Uključivanje pripadnika ciljane skupine u verificirane programe obrazovanja odraslih je obavezna aktivnost, odnosno aktivnost povezana s obveznim mjerljivim ishodom *A.3. Broj pripadnika ciljane skupine uključenih u verificirane programe obrazovanja odraslih*. Prema tome, pripadnici ciljne skupine moraju biti uključeni u verificirane programe, te za njih treba biti dostavljena javna isprava o završenom verificiranom programu obrazovanja kao dokaz postignuća navedenog mjerljivog ishoda.Svi ostali prihvatljivi troškovi projekta koji nisu izravni troškovi osoblja izračunavaju se na temelju primjene fiksne stope od 40% izravnih troškova osoblja, a pri kupovini opreme nije dozvoljena kupovina rabljene opreme niti opreme koja se koristi za upravljanje projektom i administraciju. |
| 8. | U Uputama navedenog projekta stoji da izravni troškovi osoblja ne uključuju 2) ugovore o uslugama što je u suprotnosti s poglavljem 2.3.1. Uputa o prihvatljivosti troškova plaća i troškova povezanih s radom u okviru ESF-a 2014.-2020. gdje izričito stoji da trošak osoblja prema Ugovoru o uslugama za vanjsko osoblje predstavlja trošak osoblja. Kako je moguće da uvjeti natječaja UP.01.2.0.04 ne korespondiraju s Uputama o prihvatljivosti troškova plaća te predstavlja li izravan trošak osoblja trošak nastao prema ugovoru o djelu ili se kao izravni trošak osoblja prihvaća isključivo ugovor o radu na (ne)određeno vrijeme? | Uputa o prihvatljivosti troškova plaća i troškova poveznih s radom u okviru Europskog socijalnog fonda u RH 2014.-2020. odnosi se općenito na troškove potraživane u sklopu Europskog socijalnog fonda u RH 2014.-2020., no Uputama za prijavitelje u sklopu pojedinog poziva na dostavu projektnog prijedloga moguće je propisati dodatna pravila prihvatljivosti troškova koja nisu primjenjiva za sve pozive u sklopu ESF-a, već samo na pojedini poziv u sklopu kojeg su propisana.U slučaju da su Uputama za prijavitelje propisani dodatni uvjeti u odnosu na Uputu o prihvatljivosti plaća, svi prijavitelji na predmetni poziv dužni su se istih pridržavati.  |